b'\n_START_ARTICLE_\nRomualdas Karazija\n_START_SECTION_\nBiografija\n_START_PARAGRAPH_\n1959\xe2\x80\x931964 m. studijavo Vilniaus valstybinio universiteto Fizikos ir matematikos fakultete, 1965\xe2\x80\x931967 m. \xe2\x80\x93 aspirant\xc5\xabroje LMA Fizikos ir matematikos institute (vadovas Adolfas Jucys). 1968 m. VVU apgyn\xc4\x97 fizikos ir matematikos moksl\xc5\xb3 kandidato (dabar \xe2\x80\x93 moksl\xc5\xb3 daktaro) disertacij\xc4\x85 \xe2\x80\x9eKai kurie energijos operatoriaus matricini\xc5\xb3 element\xc5\xb3 skai\xc4\x8diavimo sud\xc4\x97tingiems atomams klausimai\xe2\x80\x9c. 1993 m. trij\xc5\xb3 fizikos institut\xc5\xb3 (FI, PFI ir TFAI) sudarytame habilitacijos komitete apgyn\xc4\x97 habilituoto fizini\xc5\xb3 moksl\xc5\xb3 daktaro disertacij\xc4\x85 \xe2\x80\x9eLaisv\xc5\xb3j\xc5\xb3 atom\xc5\xb3 konfig\xc5\xabracijos su vidin\xc4\x97mis vakansijomis ir Rentgeno bei O\xc5\xbe\xc4\x97 spektr\xc5\xb3 savyb\xc4\x97s\xe2\x80\x9c. 1964\xe2\x80\x931977 m. dirbo Fizikos ir matematikos institute, 1977\xe2\x80\x931990 m. \xe2\x80\x93 Fizikos institute. 1990\xe2\x80\x932012 m. dirbo VU Teorin\xc4\x97s fizikos ir astronomijos institute, nuo 1991 m. buvo vyriausiasis mokslo darbuotojas. 1995\xe2\x80\x932010 m. d\xc4\x97st\xc4\x97 Vilniaus pedagoginiame universitete, 2000 m. suteiktas profesoriaus vardas._NEWLINE_1972\xe2\x80\x931979 m. buvo Lietuvos fizik\xc5\xb3 draugijos mokslinis sekretorius, 1991\xe2\x80\x931993 m. \xe2\x80\x93 Lietuvos mokslo tarybos narys, 2003\xe2\x80\x932009 m. \xe2\x80\x93 Lietuvos mokslo premij\xc5\xb3 komiteto narys. 1991\xe2\x80\x932009 m. buvo \xc5\xbeurnalo \xe2\x80\x9eFizik\xc5\xb3 \xc5\xbeinios\xe2\x80\x9c, nuo 1994 m. yra \xe2\x80\x9eLithuanian Journal of Physics\xe2\x80\x9c redaktori\xc5\xb3 kolegij\xc5\xb3 narys, o 2008\xe2\x80\x932010 m. buvo vyriausiasis redaktorius. 2001\xe2\x80\x932014 m. \xe2\x80\x93 Visuotin\xc4\x97s lietuvi\xc5\xb3 enciklopedijos konsultantas fizikos istorijos klausimais, 2003\xe2\x80\x932007 m. \xe2\x80\x93 Lietuvos mokslo tarybos Mokslo prioritet\xc5\xb3 ir vertinimo komisijos narys._NEWLINE_2000 m. i\xc5\xa1rinktas Lietuvos moksl\xc5\xb3 akademijos nariu korespondentu,_NEWLINE_nuo 2011 m. \xe2\x80\x93 Lietuvos moksl\xc5\xb3 akademijos tikrasis narys.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 kryptys: daugiaelektroni\xc5\xb3 atom\xc5\xb3 teorija, atomo s\xc4\x85veika su spinduliuote, procesai, vykstantys  vidiniuose atomo sluoksniuose, Rentgeno, O\xc5\xbe\xc4\x97 (Auger) ir optiniai spektrai, mokslotyra. Apibendrino ir i\xc5\xa1pl\xc4\x97tojo daugiaelektroni\xc5\xb3 atom\xc5\xb3 Rentgeno ir elektron\xc5\xb3 spektr\xc5\xb3 teorij\xc4\x85. Suformulavo bendr\xc4\x85 atomini\xc5\xb3 dyd\xc5\xbei\xc5\xb3 sumavimo pagal visus daugiaelektronius kvantinius skai\xc4\x8dius metod\xc4\x85. Juo naudojantis, buvo gautos \xc4\xafvairi\xc5\xb3 spektr\xc5\xb3 bendr\xc5\xb3j\xc5\xb3 charakteristik\xc5\xb3 i\xc5\xa1rai\xc5\xa1kos, jos pritaikytos spektr\xc5\xb3 d\xc4\x97sningumams tirti, elementari\xc5\xb3j\xc5\xb3 proces\xc5\xb3 atomuose kaskadoms nagrin\xc4\x97ti. Nustatytos naujos elektrono bangin\xc4\x97s funkcijos kolapso savyb\xc4\x97s, siauros intensyvi\xc5\xb3 linij\xc5\xb3 grup\xc4\x97s susidarymo emisijos ir fotosu\xc5\xbeadinimo spektruose s\xc4\x85lygos. Yra per 100 mokslini\xc5\xb3 straipsni\xc5\xb3 autorius ir bendraautoris.'